Jauhari Johar

Ardiv Jauhari Bin Johar (Jawi: أرديف جوهري بن جوهر, lahir 16 Januari 1989) atau juga dikenali sebagai Jauhari Johar ialah seorang aktivis politik, penulis dan produser muzik yang memperjuangkan budaya Melayu dan urus tadbir Islam. Beliau merupakan penulis buku The Malay Agenda: How to Defend Malay Power and Islamic Sovereignty in the 21st Century (2025).

 Kehidupan awal dan kerjaya 
Dilahirkan di Melaka, sebuah negeri yang bersejarah dalam dunia Melayu-Islam khususnya pada zaman kemuncak Kesultanan Melaka. Beliau membesar di Petaling Jaya, Selangor, sebuah bandar raya yang menjadi hab untuk kepelbagaian bangsa dan budaya di Malaysia moden.

Berasal dari keluarga yang berpengaruh dalam dunia seni muzik, beliau mendapat latihan dan tunjuk ajar secara langsung daripada bapanya, Johari Teh, seorang tokoh muzik tempatan yang disegani. Pengajian beliau di Universiti Teknologi MARA (UiTM) telah melengkapkan beliau dengan kefahaman yang lebih mendalam mengenai kebudayaan dan seni muzik Melayu. Beliau kemudian menamatkan pengajiannya dengan memperoleh Diploma dalam Muzik.

Beliau berkarya sebagai Ardiv Jauhari, dan pernah terlibat dalam penulisan serta penerbitan muzik untuk artis-artis popular Malaysia seperti Amy Mastura , Alyah , Projector Band  dan Eka Sharif . Antara hasil kerja beliau yang paling popular adalah:

 Istilah Syawal (Alyah) 
 Aisyah (Projector Band) 
 Sedar (Iqmal Haziq) 

Karya beliau sering menggabungkan elemen Melayu dengan bunyian moden kontemporari, mempamerkan bakat beliau dalam meniupkan nafas baru kepada seni dan budaya Melayu yang hari ini merupakan teras kepada perjuangan aktivismenya.

 Aktivisme politik 
Pilihan Raya Umum ke-15 (PRU15) pada tahun 2022 menjadi titik perubahan dalam kerjaya Jauhari. Kejatuhan UMNO kemudian kerjasamanya dengan Pakatan Harapan yang lebih liberal telah menimbulkan kebimbangan kepada Jauhari. Beliau berpendapat keadaan itu melemahkan nilai Melayu-Islam dan membuka ruang kepada pengaruh liberal serta sekular yang lebih besar.

Perkembangan ini mendorong beliau untuk memberi tumpuan kepada kesedaran politik Melayu-Islam. Melalui X (Twitter), TikTok, Youtube serta penulisan panjangnya, beliau membina reputasi sebagai individu yang mampu menterjemah kebimbangan akar umbi kepada gagasan politik yang lebih tersusun. Aktivismenya menyeru kepada pembaharuan moden nilai Melayu-Islam sebagai budaya teras dalam negara sambil tetap menghormati realiti masyarakat majmuk Malaysia.

Advokasi Bahasa Melayu

Ulasan Jauhari sering tertumpu pada dasar bahasa dan perpaduan nasional. Pada Mac 2024, Focus Malaysia melaporkan bahawa penulisan beliau di platform X (Twitter) mendapat perhatian ramai selepas beliau bersetuju dengan pendapat Ridhuan Tee bahawa tahap Bahasa Melayu di sekolah rendah jenis kebangsaan Cina (SJKC) “tidak setara dengan sekolah kebangsaan.” Laporan sama menekankan gesaannya agar masyarakat Cina menilai semula peranan sekolah vernakular.

Pada Mei 2024, Focus Malaysia sekali lagi memetik Jauhari dalam perbahasan tentang sama ada lepasan sekolah kebangsaan lebih layak menjadi pemimpin politik berbanding lepasan sekolah vernakular. Beliau digambarkan sebagai penyokong sistem sekolah satu aliran dan dilaporkan menegaskan bahawa wakil rakyat seharusnya mampu berkomunikasi dalam bahasa kebangsaan dengan fasih untuk mewakili pengundi-pengundi di Malaysia.

Manifesto perjuangan

Pada tahun 2025, Sovereign Magazine telah memperincikan pemikiran Jauhari Johar yang terkandung dalam bukunya The Malay Agenda: How to Defend Malay Power and Islamic Sovereignty in the 21st Century sebagai manifesto politik dan ekonomi baharu bagi Malaysia. Dalam buku tersebut, Jauhari mengusulkan strategi ekonomi berteraskan prinsip Islam, dengan menekankan kepentingan industri halal merangkumi makanan, pelancongan, kosmetik dan farmaseutikal. Beliau turut menghubungkannya dengan sasaran Rancangan Malaysia Ke-12, yang menetapkan eksport industri halal sebanyak RM56 bilion menjelang 2025. 

Selain ekonomi, Jauhari turut menekankan aspek pendidikan dan digitalisasi. Beliau mencadangkan reformasi pendidikan yang meletakkan Bahasa Melayu sebagai bahasa pengantar utama, sambil mengekalkan program elektif untuk bahasa ibunda lain. Pada masa yang sama, beliau menyeru penguasaan digital bagi mempromosikan konsep “Islamic modernity” dan menangkis naratif ekstremis.

Dari sudut kepimpinan, Jauhari berpendapat bahawa Malaysia memerlukan pemimpin yang menggabungkan ilmu Islam dan kepakaran teknikal, disertai ketegasan dalam membendung rasuah secara telus.  

Beliau berpendapat pendekatan ini akan menampilkan Malaysia sebagai model negara moden yang mengamalkan kepelbagaian budaya dan agama yang berlandaskan panduan Islam, disamping menjadi contoh kepada negara lain untuk abad ke-21. 

 Penerbitan Buku 

 The Malay Agenda: How to Defend Malay Power and Islamic Sovereignty in the 21st Century (2025). Buku ini menghuraikan kerangka dasar untuk mengukuhkan kuasa politik Melayu serta tadbir urus masyarakat majmuk, ekonomi dan sistem pendidikan yang berpandukan nilai dan kepimpinan Islam. 

 Penerimaan & Liputan Media 

 Focus Malaysia mencatatkan bahawa ulasan beliau mengenai sekolah vernakular sering mencetuskan perdebatan terutamanya di media sosial, dan telah mengundang pelbagai reaksi dan maklumbalas dari masyarakat Malaysia.
 Sovereign Magazine mengulas tentang buku beliau pada 2025 tentang konsep ekonomi selaras syariah (halal economy) yang diketengahkan oleh Jauhari dianggap sebagai komponen penting dalam kerangka pelan pembangunan Malaysia untuk masa hadapan.

 Rujukan 

Kategori:Aktivis
Kategori:Penulis Malaysia
Kategori:Melayu
Kategori:Islam
Kategori:Orang hidup
Kategori:Penerbit rakaman Malaysia